פירוש נוסף ערך זה עוסק בשיר בביצוע סטטיק ובן-אל. אם התכוונתם לשיר של להקת הדאנס-פופ אקווה, ראו Barbie Girl.

**ברבי** הוא פזמון בביצוע צמד הזמרים סטטיק ובן-אל תבורי שפורסם בנובמבר 2015. את המילים והלחן כתבו בן-אל תבורי, אוראל תבורי ולירז רוסו. הפזמון זכה להצלחה רבה, והיה לפזמון הראשון של תבורי והשני של סטטיק שנכנס לפלייליסט של גלגלצ. נכון לספטמבר 2023 צבר הקליפ כ-48.7 מיליון צפיות ביוטיוב, והוא אחד הסרטונים הישראליים הנצפים ביותר באתר.

אחרי הצלחת "#דוביגל", שיר בו השתתפו תבורי וסטטיק, פנו שני הזמרים למפיק המוזיקלי ג'ורדי שהפיק את השיר, בבקשה לשיר משותף נוסף. השיר היה להצלחה גדולה ותחילת שיתוף פעולה פורה בין תבורי וסטטיק לפלג בתור מפיקם.

הפזמון זכה במקום 9 במצעד השנתי של גלגלצ לשנת תשע"ו.

תוכן השיר
---------

השיר הוא שיר אהבה שהזמר (בן-אל תבורי) שר לאהובתו (אנה זק) שמופיעה בקליפ הבא "קוביות" בחלק ממילותיו השיר פונה אל המאזינים, והאהובה מוזכרת בו בגוף שלישי (למשל: "יש לה את אותו חיוך בכל תמונה"), ובחלק אחר האוהב פונה ישירות אל אהובתו (למשל: "את לא היחידה נו בחיאת תביני").

המאהב שר: "אני קורא לך ברבי את עונה לי קן". ברבי היא בובת פלסטיק בדמות אישה צעירה ונאה וקן הוא בן זוגה של ברבי.

מילות השיר כוללות דימויים אחדים, לדוגמה, "אני טורף היא חלבית כמו תנובה" או "אבל היא כמו גברת יצחק תשובה".

החריזה בשיר אינה בתבנית אחידה בכל בתי השיר, ובחלק מהשורות אין חריזה.

### לשון השיר

השיר כתוב במשלב דיבורי שבו משולבות מילות סלנג רבות, למשל "אז וואלה מאמי סורי", "דאווינים" ו"בחייאת".

פעמים אחדות מופיעה בשיר השורה "יש לה את אותו חיוך בכל תמונה". שורה זו כוללת שני צירופים שהעסיקו את חכמי הלשון. יש הרואים את הצירוף "את אותו" כשגיאה של עודפות, אולם רוביק רוזנטל ציין שזו צורה לגיטימית, המופיעה כבר בתלמוד ירושלמי ובתוספתא.

הצירוף "יש לה את" נפסל על ידי אחדים ממתקני הלשון, שכן להבנתם בעברית המילה "יש" היא הנשוא, ומה שיש הוא הנושא, ואילו "את" באה לפני מושא ישיר בלבד, ולכן לשיטתם יש לומר, למשל, "יש לי הספר" ולא "יש לי את הספר". יעל רשף מצאה תיעוד הן לקיומו של מבנה זה והן לפסילתו על ידי מתקני הלשון כבר ב-1911; ללשון הכתובה הנורמטיבית נכנס הביטוי כנראה רק בשנות ה-60.

ביקורת
------

רועי בן מנחם, ראש תחום עבודת רחוב בעמותת עלם, טען כי הפזמון החוזר בשיר, "זה ברור שהיא עונה לי כן", מזלזל במין הנשי וכי על הבנות להבין כי אין הן נדרשות לענות "כן". בכתבה באתר "דבר ראשון" טענה גל סלע, מחנכת וחברה בתנועת דרור ישראל, כי השיר מציג מסר סקסיסטי, שמשמעותו - תפקיד האישה לומר "כן", אם רק יחזור הגבר על מעשיו מספיק. גם באתר ynet נטען שהשיר מציג סקסיזם.

קישורים חיצוניים
----------------

* מילות השיר "ברבי" באתר שירונט
* ברבי, בביצוע סטטיק ובן-אל תבורי, סרטון באתר יוטיוב
* nrg תרבות, שנה ל"ברבי": כך כבשו סטטיק ובן-אל את ישראל, באתר nrg‏, 29 בנובמבר 2016

הערות שוליים
------------

1. ↑  אתר למנויים בלבד נבו זיו, בונאה ג'ורדי, הגזמת, באתר "ידיעות אחרונות", 1 בנובמבר 2016
2. ↑  המצעד השנתי של גלגלצ לשנת תשע"ו. באתר pizmonet
3. ↑  דלית רצ'שטר ועמי פרידמן, אתם בחרתם: שיר השנה הוא "החיים שלנו תותים" של חנן בן ארי, באתר ynet, 2 באוקטובר 2016
4. ↑  שאל את רוביק, שאלה 166
5. ↑  דוגמה: מסכת שביעית, פרק ג, משנה ג: "שמא לא ימצא לו זבל ונמצא מזבל את אותו מקום"
6. ↑  דוגמה: מסכת דמאי, פרק ד: "במי דברים אמורים? בזמן שהניח ובא ומצא את אותו המין שהניח".
7. ↑  ראו למשל ראובן סיוון, **לקסיקון לשיפור הלשון**, תל אביב תשכ"ט, עמ' 25–26 ועמ' 117
8. ↑  יעל רשף, "לתולדות תיעודו של מבנה הבעלות 'יש לו את'", **לשוננו לעם** נו (ד), תשס"ז
9. ↑  רועי בן מנחם‏, זה לא ברור שהיא לו עונה "כן", באתר וואלה!‏, 31 במאי 2016
10. ↑  גל סלע, ‏די, תבורי, באתר דבר העובדים בארץ ישראל, 15 בינואר 2017
11. ↑  שי להב, הנוער לאן: על מה באמת שרים כוכבי הפופ, באתר ynet, 7 באוגוסט 2016

| סטטיק ובן-אל תבורי |
| --- |
| סטטיק • בן-אל תבורי  **דיסקוגרפיה** |
| אלבומי אולפן | שבעה ירחים |
| מיני-אלבומים | לכאורה |
| סינגלים | "ברבי" • "כביש החוף" • "סלסולים" • "סתם" • "זהב" • "טודו בום" • "הכל לטובה" • "נמסטה" • "קאוואי" • "גומיגם" • "Broke Ass Millionaire" • "יאסו" • "Tudo Bom" • "בננות" • "אמאלה" • "Further Up (Na, Na, Na, Na, Na)" • "We" • "חביב אלבי" • "Milli" • "קוביות" • "Shake Ya Boom Boom" • "קקטוס" • "כוסות ריקות" • "אפס מאמץ" • "אהבתי לך" • "מנגלים" • "אחלה גבר" • "קרנבל" |
| **השתתפות בסינגלים** | "דוביגל" |